b'\n_START_ARTICLE_\nPastir s \xc4\x8dude\xc5\xbenim kravjim rogom\n_START_SECTION_\nVsebina pravljice\n_START_PARAGRAPH_\nNa Menini planini je pasel krave \xc4\x8deden pastir, v katerega se je zaljubila najlep\xc5\xa1a vila s planine. Njenemu o\xc4\x8detu, vilinskemu kralju, ni bilo v\xc5\xa1e\xc4\x8d, da se je njegova h\xc4\x8di zagledala v pastirja, zato jo je uro\xc4\x8dil in spremenil v kravo. Uro\xc4\x8dena vila se je pridru\xc5\xbeila pastirjevi \xc4\x8dredi in \xc4\x8dakala na dan, ko jo bo pastir tretji\xc4\x8d udaril s palico po glavi, ji odbil rog in jo s tem re\xc5\xa1il o\xc4\x8detovega uroka. Namenoma je kot podivjana skakala po pa\xc5\xa1niku in si\xc2\xa0\xc2\xbbprislu\xc5\xbeila\xc2\xab\xc2\xa0\xc5\xa1e zadnji pastirjev udarec, ki jo je spremenil nazaj v vilo. Rog, ki ji ga je pastir z udarcem odbil, mu je podarila v zahvalo in mu naro\xc4\x8dila, naj nanj zatrobi vsaki\xc4\x8d, ko se bo zna\xc5\xa1el v stiski. Rog mu je velikokrat pr\xc5\xa1el prav. Ko so krave napadali razbojniki, medved ali volk, je pastir zatrobil in \xc4\x8dude\xc5\xbeni rog mu je pomagal obvarovati \xc4\x8dredo. Pastir je tako do konca svojih dni sre\xc4\x8dno pasel krave, po njegovi smrti pa se je \xc4\x8dude\xc5\xbeni rog izgubil in pastirji ga \xc5\xa1e danes i\xc5\xa1\xc4\x8dejo po Menini planini.\n_START_SECTION_\nMotivi\n_START_PARAGRAPH_\nMotiv \xc4\x8dude\xc5\xbenega roga V preteklosti je rog slu\xc5\xbeil ljudem za priklic lovcev ali pa vojske, da so se zbrali skupaj. Kravji rog je pri sol\xc4\x8davskih kmetih slu\xc5\xbeil predvsem za priklic ljudi k obedu._NEWLINE_Ko je pastir zatrobil, je \xc4\x8dude\xc5\xbeni rog namesto njega opravil te\xc5\xbeavne naloge, katerim sam nikakor ne bi bil kos. Rog ga re\xc5\xa1i iz prenekatere nevarnosti, v pravljici so navedeni trije tak\xc5\xa1ni dogodki. Prvi\xc4\x8d je pastirja in njegovo \xc4\x8dredo rog re\xc5\xa1il, ko je pri\xc5\xa1el v hlev la\xc4\x8den medved. Naslednji\xc4\x8d mu je rog pomagal, ko je \xc4\x8dredo napadel volk in na zadnje ga je re\xc5\xa1il \xc5\xa1e roparjev. Pastir je vsakokrat zatrobil na rog in njegova palica je sama od sebe zletela proti napadalcem in ubranila \xc4\x8dredo._NEWLINE_\xc4\x8cude\xc5\xbeni rog v pravljici lahko pove\xc5\xbeemo z glasbili in glasbo, ki je imela \xc5\xbee od nekdaj velik pomen v vsakdanjem \xc5\xbeivljenju, kar se odra\xc5\xbea tudi v ljudskih pravljicah._NEWLINE_Mo\xc4\x8d zvoka se v pravljici Pastir s \xc4\x8dude\xc5\xbenim kravjim rogom poka\xc5\xbee nemudoma, ko pastir zatrobi na rog. Ko je \xc4\x8dreda zasli\xc5\xa1ala zvok roga, je bila pastirju v hipu pokorna. Isti zvok je re\xc5\xa1il \xc4\x8dredo tudi pred napadi._NEWLINE_Motiv zakletve Zakletev je v ljudskih pravljicah obi\xc4\x8dajno izvr\xc5\xa1ena na za\xc4\x8detku pravljice, razlog je na primer prekr\xc5\xa1en tabu. O\xc4\x8de je v tem primeru vilo za\xc4\x8daral v kravo, ker se je zaljubila v pastirja. Odre\xc5\xa1itev iz zakletega stanje je pogosto ta, da mora junak prestati preizku\xc5\xa1njo, v tem primeru je pastir moral Belko trikrat udariti in ji odbiti rog._NEWLINE_Metamorfoza - sprememba v kravo pomeni prehodno stanje, prikrito identiteto, ki se na koncu vrne v prvotno stanje. Vilin cilj je osvoboditev iz prehodnega stanja. Kravi Belki so \xc5\xa1e isti dan druge vile s planine pri\xc5\xa1le povedati, kdaj in kako se urok izni\xc4\x8di. Ker je torej vedela, kaj jo bo re\xc5\xa1ilo, se je obna\xc5\xa1ala tako, da je udarce izzvala in se s tem osvobodila.\n_START_SECTION_\nInterpretacija\n_START_PARAGRAPH_\nPrepovedana \xc4\x8dustva vile do pastirja, urok s strani o\xc4\x8deta in njena \xc5\xbeelja po ponovni vzpostavitvi prej\xc5\xa1njega stanja - celoten splet okoli\xc5\xa1\xc4\x8din je pastirju na koncu prinesel lepo \xc5\xbeivljenje._NEWLINE_Vilinski kralj je v zaljubljenosti prepoznal prebujanje spolnosti v h\xc4\x8derki. Zaradi teh nagnjenj ga je spominjala na \xc5\xbeival in spremenil jo je v kravo._NEWLINE_Pastir je skozi pravljico dokaj pasiven. S kravami ni imel veliko dela, ko so mu \xc5\xa1kodljivci napadli \xc4\x8dredo si je pomagal s \xc4\x8dude\xc5\xbenim predmetom. Rog je opravil vse namesto njega in vselej re\xc5\xa1il \xc4\x8dredo pred napadi. Pastir je bil za dobro opravljeno delo, ki ga je namesto njega opravil rog, nagrajen. Kmetje z Zadre\xc4\x8dke doline, katerih krave je pasel, so mu v \xc5\xa1ali obljubili, da bo lahko nara\xc5\xa1\xc4\x8daj \xc4\x8drede obdr\xc5\xbeal, a so mu poslali samo neplodne krave. \xc4\x8cude\xc5\xbeni rog je tudi to spremenil in krave so vsaki\xc4\x8d, ko jih je rog re\xc5\xa1il pred napadalci, povrgle teleta.'